google/wiki40b huggingface dataset:
Paul Burgess

Biografi

Burgess startet å spille trommer da han var femten år gammel og ble siden profesjonell trommeslager i 1971. Han spilte med mange bluesband i Manchester-området før han i 1973 ble spurt om å bli med i 10cc som en hjelpetrommeslager på deres turné. Som en følge av at Kevin Godley og Lol Creme dro fra bandet i 1976 ble Paul fast medlem og spilte inn albumene Deceptive Bends (1977), Live & Let Live (1977), Bloody Tourists (1978), Look, Hear (1979) og Ten out of 10 (1982).
I 1982 turnerte Paul Burgess omfattende i USA, Canada og Europa med Jethro Tull etterfulgt av en siste turné med 10cc i 1983. Senere samme år gikk han til progrockbandet Camel og var med på innspillingen av Stationary Traveller, som førte til en turné og konsertalbumet Pressure Points (1984). Resten av 1980-tallet fortsatte med omfattende turnévirksomhet. Først med Elkie Brooks i (1985), Joan Armatrading (1986), Alvin Stardust (1987), Gloria Gaynor (1988) og Icicle Works (1989–1990). 
Etter turnéen med Camel i 1984 ble bandet lagt på is, men Burgess tok likevel kontakt i 1991 da gitarist Andrew Latimer under gjenoppstarten trengte musikere til studioutgivelsen Dust and Dreams. Burgess deltok også på den påfølgende turnéen i 1992, noe som førte til konsertalbumet Never Let Go. 
Paul Burgess arbeid innen folkemusikkområdet har inkludert arbeidet med Magna Carta, og har siden tidlig 1980-tallet spilt inn fire album med dem, ved siden av innspillinger med Ashley Hutchings og Chris White. I 1990 begynte et fem års samarbeid med Jerry Donahue, som en del av The Backroom Boys som nådde en topp med Hellecasters i 1995. Siden da har Paul jobbet med den legendariske Rhythm and blues-sangeren Chris Farlowe og i 2000 ble han gjenforent med Graham Gouldman og dagens versjon av 10cc.
Skilbrei

Skilbrei er en grend i Gaular kommune, Sogn og Fjordane, den ligger på nordsiden av Skilbreivatnet. Grenden ligger ved E39 midt mellom Sande, kommunesenteret i Gaular, og tettstedet i Førde kommune.
Skilbrei ungdomssenter ligger plassert på vestsiden av E39. Senteret er Norsk Luthersk Misjonssamband, Fjordane krins, sitt leirsted. Stedet ligger i et populært turområde, både for fotturer om sommeren og skiturer i vinterhalvåret.
Førde lufthavn Bringelandsåsen ligger i nærheten av Skilbrei.
Ben Arous

Ben Arous (Arabisk بن عروس, Bin 'ARUS) er en by i det nordlige Tunis, beliggende ved kysten til Tunisbukten i Middelhavet. Byen ligger sørøst for hovedstaden Tunisia. Ben Arous er administrasjonssenter for provinsen med samme navn. Byen har 74 932 innbyggere (2004). Ben Arous er delt inn i fire områder: Ben Arous Est, Ben Arous Ouest, La Nouvelle Medina og Sidi Mosbah.
Wait (Beatles-sang)

Bakgrunn

The Beatles oppholdt seg på Bahamas februar/mars 1965 i forbindelse med innspillingen av filmen Help!. I løpet av oppholdet traff McCartney den amerikanske skuespilleren Brandon de Wilde. De pratet en del sammen, og McCartney komponerte «Wait» mens de Wilde var til stede. John Lennon bidro ikke spesielt mye. Teksten handler om et par som er fra hverandre grunnet jobbmessige årsaker; noe som ofte var tilfelle med McCartney og hans daværende kjæreste Jane Asher. Versene i «Wait» går i e-moll, mens refrenget er i g-dur.

Innspilling

The Beatles startet 17. juni 1965 innspillingen av «Wait» i Abbey Road Studios, som var den siste dagen/kvelden de spilte inn sanger til albumet Help!. Av ukjente årsaker, ble ikke «Wait» med på det albumet. De spilte inn fire tagninger med trommer, rytmegitar, elektrisk gitar (med tonepedal) og bassgitar. Deretter la de på vokal. Mer rakk de ikke å gjøre med sangen i den omgang. Lennon starter hvert vers alene med «it's been a» før McCartney blir med. Mellomverset tok McCartney seg av alene. George Harrison var med på kun to korte harmonistrofer (cirka 1:40 og 2:01 ut i sangen)
Da de skulle gjøre seg ferdig med innspillingen av Rubber Soul, ble teipen av «Wait» hentet fram igjen til siste pålegg før den var utgivelsesklar. Dette skjedde 11. november 1965. På siste spor av teipen la Ringo Starr på tamburin, Harrison la på mer elektrisk gitar (med tonepedal), mens Lennon og McCartney la på spredte harmonier over refrenget. Kun McCartney sang på mellomverset (i likhet med hva som ble gjort 17. juni; ergo er hans stemme dobbelt innspilt på mellomverset). Lennon var sannsynligvis den som ristet maracas siden han ikke sang med i mellomverset.
The Beatles fremførte aldri «Wait» offentlig i konsert sammenheng.
Strategispill (videospill)

Strategispill er en videospillsjanger hvor planlegging og strategisk tenkning er viktig for å vinne. Det er vanlig å dele opp strategispill i to kategorier, sanntidsstrategispill og turbaserte strategispill.

Turbasert eller sanntid

Strategispill kategoriseres etter om de består av kontinuerlig sanntids-spillmekanikk eller diskret turbasert spillmekanikk. Disse forskjellene fører med seg mange andre forskjeller mellom de to spilltypene. Vanligvis har turbaserte strategispill bedre kunstig intelligens siden den lave hastigheten på spillet tillater mer komplekse beregninger. I sanntidsstrategispill veies dette ofte den dårligere kunstige intelligensen opp av dens mulighet til å styre flere enheter raskere enn mennesker. Totalt sett er sanntidsstrategispill mer aksjon-orienterte, mens turbaserte spill orienterer seg mer mot abstrakt planlegging.
Ambortius Lindvig

Kragerøtiden

Etter styrmannseksamen i 1871 var han til sjøs, endel i utenriksfart. I 1885 dør faren Ole Petter Olsen (1830–85), som også er skipsreder. Ambortius flytter hjem og gifter seg med Fredrikke Teocara Hvoslef (1866–1944) som var datter av sognepresten i Kragerø. Han hengir seg til rederi-, forretnings- og bankvirksomhet. Blant regionens mange eksportører (av is) ble han blant de fremste. Han kjøpte endel seilskip og dampskip og var i 1909 med på å stifte Norges Rederiforbund.

Handelsminister

Han var Kragerø sin ordfører 1901–05. Han var innvalgt på Stortinget fra Kragerø; for Venstre 1895–1900 og 1907–1909, og for Frisinnede Venstre 1910–1912. Lindvig var handelsminister i Jens Bratlies regjering 1912–1913 og fikk i 1913 St. Olavs Orden for det.

Kristianiatiden

Året efter, det året første verdenskrig brøt ut, flyttet han geskjeften sin til hovedstaden slik at han kunne være president i Norges Rederforbund 1915–1918. I 1916 står hans barokke praktvilla ferdig i Bygdøynesveien (Oslo). Etter krigen ble det dessverre dårlige tider og han solgte villaen og de siste skipene på 1930-tallet og ga seg.

Familie

Han var sønn av Ole Petter Olsen (1830–85) og Susanne Salvesen (1832–1913). Også faren var skipsreder. Ambortius giftet seg med Berthe Jakobsen, dernest i 1885 med Fredrikke Teocara Hvoslef (1866–1944) som var datter av sognepresten i Kragerø. Sønnen Bjarne Lindvig (1891–1936) var gift et par år med sangerinnen Borghild Langaard.
Makambako

Makambako er en middels stor by i Njombe-egion i Tanzanias sydlige høyslette, om lag 20 mil nord for Njombe. Den ligger hvor veiene T-1 og B-4 mellem Njombe, Iringa, og Mbeya. møtes. Folketallet etter folketelling i 2002 var på 51 049.
Makambako-platået er ett av tre jordbruksområder i Njombe-distriktet de to andre er Eastern Highland og Njombe Platået.
Det vanligste jordbruksprodukt som dyrkes er mais Mens Makambako er kjent for sine tomater og småhandel.

Etniske grupper

Den største etniske gruppe er Bena. Ansvaret for jordbruket er overlatt kvinnene som er ansvarlig for å skaffe maten og familiens inntekter ellers. De driver med småhandel som gateselgere, eller med mobile fast-food kjøkken .

Utdanning

Det finnes et tyve-talls skoler i Makambako, barneskole, realskole og et universitet, "St.joseph university of Tanzania" .

Helsetjeneste

Helsetjenesten sorterer under bispedømmet i Songea, det finnes to helseklinikker i Makambako-distriktet, et i Makambako, "Makambako Dispensary" og et i Kitanewa, "Kitanewa Dispensary" i. Menigheten I Makambako drives av Benediktiner-søstrene. Det finnes to, "Congregation of Saint Agnes" og " Saint Bikire Maria wa Huruma".

Offentlig arbeider - infrastruktur

Makambako be etter hvert et viktig senter for planlegging og utvikling av regionen som omfattet et "Rural Service Centre" hvor tusenvis eiendommer har blitt oppmålt og fordelt til småbønder.

Strømforsyning

Makambako fikk elektrisitet i 1981, men de høye kostnader har forhindret utstrakt bruk en elektrisitet og i 1992 var det bare 2% som brukte strøm til koking og bare 22% som hadde strømtilkobling. Den italieske organisasjon. ABB-SAE har bygget kraftlinjer og rehabilitert samkjøringsnettet mellem Makambako og Mbeya. Samkjøringsnettet var tilkoblet TANECOs kraftstasjon i Kidatu.

Vannforsyning

I 1992 ble et program for vannforsyning utarbeidet med fiansiell og tenisk assistanse fra UNICEF, men selv etter at det var ferdig ble det betraktet som utilstrekkelig. Det var fortsatt behov for å hente vann fra vannposter og boring etter vann måtte fortsette i 1992.

Industri

Om lag 20 mil i retning Dar-es-Salaam, langs riksvei T-1, Barabara Ku (den store veien) ligger et tidligere NORAD-prosjekt, Sao Hill Sawmill. Prosjektet ble etablert i 1968 og senere overtok Tanzania ansvaret for driften.

Samferdsel

Foruten tilknytning til hovedveien til Zambia, TanZam-vegen som be finansiert av Verdensbanken og bygget i etapper av franske, engelske og italienske entrepenørselskaper mellom 1969 og 1973 er Makambako en viktig stasjon på jernbanen mellem de to land, TAZARA som ble bygget med bistand fra Kina og stod ferdig i 1976.
Den 322 kilometer lange vei mellem Songea og Makambako ble finansiert av Afrikabanken og bygget mellem 1980 og1985. Det er det en regelmessig og rask bussforbindelse.

Turisme

Mambako ligger ved hoveveien mellem Tanzania og Zambia og kan tilby reisende og turister flere bra hoteller, "Villa Park Hotel", "Mini Villa Park Lodge", "Midtown Llodge", "Masemba Guest House", "Double Masemba Guest House", "Jay Jay Highlands Hotel" og "Makambako Lutheran Centre", .
Eduard Mörike

Liv og virke

Eduard Mörike ble født som det sjuende av de tretten barna til legen Carl Mörike (1763–1817) og Charlotte Dorothea, født Beyer (1771–1841).  
Etter farens død levde Eduard Mörike en lykkelig barndom hos sin mor. Han studerte teologi, først i Urach (1818–1822) og senere i Tübingen (1822–1826). I årene 1826 til 1834 tok han forskjellige vikariater i Schwaben. Mörikes forlovelse inngått i 1929 med prestedatteren Louise Augste Rau, ble oppløst i 1833. I 1834 ble han prest i Cleversulzbach. Han bosatte seg der sammen med sin mor og søster Clara (1816–1903). Mörike var tett bundet til  både sin mor og søster livet ut.  Han søkte et liv i fred og ro, og levde i avstand til samtidens begivenheter; det gjaldt også de revolusjonære hendelser i Europa. Han hadde hang til hypokondri, og var plaget av tungsinn.  
I 1843 måtte han si opp embetet i Cleversulzbach, på grunn av helsetilstanden. Deretter flyttet han først til Hall og siden til Mergentheim. I 1854 ble han ansatt som lærer i tysk litteratur i Stuttgart, og giftet seg i november samme år med Margarete von Speeth. Allerede i 1866 måtte han likevel oppgi sin stilling som språklærer, og bodde i årene som fulgte i småbyer rundt Stuttgart. I disse årene knyttet han et varmt vennskap med Moritz von Schwind, og mottok besøk av Ivan Turgenjev.
Eduard Mörike var først og fremst lyriker, men skrev også fortellinger og oversatte klassikere, blant annet fra gresk. Hans verker er preget av hans egen musikalitet, og han førte et språk som ga rike billedassosiasjoner. Han regnes også som mester i den antikke form.
Mörike ble regnet for å tilhøre den schwabiske dikterskole. Den opprinnelige schwabiske dikterskole oppsto på 1200-tallet, rundt huset Hohenstaufen. Begrepet fikk en rennesanse på 1800-tallet, da det betegnet en gruppe forfattere som skrev på den særpregete schwabiske dialekt.  Det dreide seg om Ludwig Uhland, Julius Kerner, Gustav Schwab, Karl Mayer, Karl August Varnhagen von Ense, med flere. 
I sin samtid oppnådde Mörike ingen stor anerkjennelse, men ble betegnet som en provinsiell dikter. Vendepunktet i vurderingen av hans verker kom ved Hugo Wolfs tonesettinger av hans dikt i 1889. Idag regnes Mörike som en av de viktigste tyske lyrikere, orientert mellom romantikk og realisme.
Marchwood gasskraftverk

Marchwood gasskraftverk er et varmekraftverk i Hampshire i England, Storbritannia. Det har en installert produksjonskapasitet på 842 MW, fordelt på en blokk med gassturbiner og kogenerasjon. 
Brenselkilden er naturgass. Anlegget ble utbygd omkring årene 2007–2009 av Siemens. Dette  var det første nye kogenerasjons-kraftverket bygd i Storbritannia på fem år. Operatør er selskapet Marchwood Power Ltd og Veolia. 
De totale CO2-utslippene i 2008 var ca. 1 082 867 tonn, betydelig over 2007-nivået og langt mer enn kvotemålet.
Batymetri

Batymetri er måling av dybden i innsjøer og hav. Det tilsvarer det som på land som kalles hypsometri. Betegnelsen batymetri er avledet fra gresk βαθύς, bathus, «dyp», og μέτρον, metron, «måling». Batymetrisk kart blir framstilt som sikkerhetsforetak for sjøfart både på og under havoverflaten, og viser vanligvis havbunnen med koter. I Norge i dag (per 2017) benyttes laserteknologi fra fly ved oppmåling av norskekysten. Det reduserer kostnadene betydelig sammenlignet med tradisjonell batymetri og tar også radikalt kortere tid.
Mario Scheiber

Karriere

Han vant gull i storslalåm under junior-VM 2003. Han debuterte i verdenscupen 15. mars 2003, da han kjørte storslalåmrennet på Lillehammer. Han kjørte ikke flere verdenscuprenn før i sesongen 2004/05, da han oppnådde sine første pallplasseringer i Super-G og utfor. Tidlig i sesongen pådro han seg en skade i venstre kne, og måtte stå over resten av sesongen. Han kom sterkt tilbake i sesongen 2006/07, med fire pallplasser. 
I mars 2008 skadet han seg i skulderen under trening og måtte opereres. Dermed måtte han stå over konkurranser og trening resten av sesongen.
Cassius Clay vs. Sonny Liston

Generelt

Æraen som fulgte i kjølvannet av denne kampen har vært svært vesentlig i utformingen av boksesporten slik vi kjenner den i dag. Dessuten regnes kampen som en av de største overraskelsene i tungvektsklassen noensinne.

Før kampen

Sonny Liston kom fra svært trange kår i det sørlige USA og hadde en nesten utroverdig tøff oppvekst inntil han rømte hjemmefra tidlig i tenårene. Ingen vet med sikkerhet når han var født, hvordan han døde eller hvordan han var som privatperson. Det eneste alle er enige om er at mannen var tøffere enn de fleste. 
Cassius Clay var en 22 år gammel høylytt jypling som hadde tatt gullmedaljen i Lett tungvektsklassen i OL 1960. Som olympisk mester i USA ble man automatisk et kjent navn, og Clay nøt og slukte all oppmerksomhet han kunne få. Da han kvalifiserte seg til VM-kamp i 1963 hadde ingen noe som helst tro på at han ville engang entre ringen mot Liston. Selv om ingen likte Liston noe særlig, var det i det hvite USAs interesse at noen stoppet den noe høylytte munnen til Cassius Clay. Han hadde det siste året blitt mer og mer politisk engasjert ved å snakke offentlig om organisasjonen Nation of Islam, og omgi seg med personer som Malcolm X og Elijah Muhammed.
Da kampdato stod for døren satt oddsmakere Liston opp som en 8-1 favoritt. Clay ville bli altfor svak mente de.

Om kampen

Da kampen var i gang skulle det vise seg at dette var kvelden da «The Greatest» ble født. Clay bokset sirkler rundt Liston og dominerte den fryktede mesteren. Etter å ha blitt avkledd av den unge utfordreren trakk Liston seg fra kampen mellom 6. og 7. runde. Den største skrellen i tungvektsklassen siden Jack Louis mot Max Schmeling 1 var et faktum.
Ingrid Ryland

Karriere

Hun spilte for Åsane da hun i februar 2007 ble uttatt på landslaget J19 (Jenter 19), men bare noen uker senere ble det kjenta t hun var klar for Arna-Bjørnar Fotball. Året etter ble det J20 mens hun fortsatte på J19, med tap for Italia i EM-finalen i Frankrike den 19. juli 2008. Høsten samme år røk hun ut i spillet under VM for J20, og ble i stedet med U23-laget til La Manga i februar 2009. Like før jul 2009 ble hun tatt ut til A-landslaget som skulle på La Manga. Hun ble sjokkert men ville ikke stå med luen i hånden. Grunnet strekkskade ble det ingen kamper, men etter nytt uttak til neste La Manga debuterte hun den 19. januar 2011 da laget vant 4-0 mot Nederland. Ryland ble også med i VM i fotball for kvinner 2011 i Tyskland, men var bare ubenyttet reserve i de få kampene de spilte (røk ut i gruppespillet).  Våren 2012 var hun langtidsskadet etter brudd mot Klepp IL i januar. Hun overtok i 2013 som kaptein etter Erika Skarbø. Hun fikk spille litt i kvartfinalen av EM i fotball for kvinner 2013 i Sverige, der hun vant sølv.  Hun debuterte for Liverpool LFC sent i mars 2015, og fikk første kamp i Champions League mot italienske Brescia i oktober.
Skal – skal ikkje

Skal – skal ikkje er et musikkalbum med Kvarts fra 2004.
Dodecosis

Utseende

Middelsstore, spinkle, gul- eller brunaktige trebukker. De er forholdsvis lite sklerotiserte (med tynt hudpanser, myke) til biller å være. Antennene er lengre enn kroppen. Pronotum er omtrent så langs som bredt, tønneformet, tydelig smalere enn dekkvingene, rød- eller gulfarget. Dekkvingene er lange og forholdsvis smale, parallellsidige, samme farge som pronotum eller svarte. Beina er slanke.

Levevis

Larvene lever i død ved, mest av løvtrær.

Utbredelse

Slekten er utbredt i det nordlige Brasil og Fransk Guyana.
Børgefjell nasjonalpark

Geografi, landskap, geologi

Landskapet i parken ligger mellom 270 og 1699 moh. Geologien tilhører Børgefjell-vinduet der kaledonidene er erodert helt ned slik at grunnfjellet stikker opp. Berggrunnen består av granittiske gneiser fra prekambriumtiden som er omkring 1700 millioner år gamle.
Landskapet i parken faller naturlig i tre deler: I vest er en fjellkjede med blant annet Kvigtinden (1699 moh.), som er det høyeste punktet i parken.  I øst finnes et annet fjellområde med vegetasjonsløs ur og slake linjer.  Mellom disse to fjellpartiene ligger et lavere område med flere sjøer og vann.
De største vatna er Simskardvatnet og Orrevatnet. Vassdragene Jengelvassdraget, Vefsna og Namsen har sitt utspring herfra.

Flora og fauna

Skogen er stort sett bjørk, med endel furu på myrene. Tregrensen ligger ved 5-600 moh. og over denne er det snaufjellsområder med starr og vier som vegetasjon.
Børgefjell er grenseområde mellom arktisk fauna og den sørligere, med nord-sør grense for endel dyre- og fuglearter.  Fjellvåk, snøugle og kongeørn hekker her.  I tillegg til den truede fjellreven, som har et av sine beste biotoper i Norge nettopp her, finner man også ynglende jerv og gaupe. Tamrein er vanlig. Av mindre pattedyr rødrev, snømus, mår og røyskatt. Parken er et viktig område for ender, vadere og andre våtmarksfugler, og for ugler og andre rovfugler. Fjellvåk er den vanligste rovfuglen.

Kulturminner og nåtidsbruk

Samenes bruk av områdene preget kulturlandskapet inntil begynnelsen av 1900-tallet, og det er fremdeles tamreindrift i hele området. De vestre, østre og sørlige delene brukes i hovedsak som beite i sommerhalvåret. De nordlige områdene er helårsbeite. Lengst i øst kommer det tamrein inn fra Sverige. De første bureisingsbruka i området kom ca. 1800, bureisinga utviklet seg utover 1800-tallet.

Forvaltning og bruk av området

I 1932 innstilte Den norske turistforening på at Børgefjell skulle bevares som villmark, og derved som hytte- og markeringsfri sone. Det er imidlertid et stinett her. Parken har gode muligheter for fiske, og for jakt.
Adkomst til området bl.a. via Namsvatnet, Hattfjelldal og fra Majavatn.  Et område øst for Namsvatnet har forbudt ferdsel (20. juni – 25. juli) grunnet gåsas skifte av fjør.
To reinbeitedistrikter har ellers bruksrett i området: Tjåehkere (i Nord-Trøndelag) og Byrkije (i Hattfjelldalstraktene).
Området ble i 1973 vernet mot kraftutbygging i Verneplan I for vassdrag.
Kapp Dezjnjov

Kapp Dezjnjov (russisk: мыс Дежнёва) er et nes som er det østligste punktet på det asiatiske kontinent. Det befinner seg ved Beringstredet, lengst øst på Tsjuktsjerhalvøya i Tsjukotka i Russland. 
Neset har en 740 meter høy fjelltopp, med bratte skrenter ned til sjøen. Øverst er det et fyrtårn utformet som et monument over Semjon Dezjnjov. Innenfor er det flere bosettinger og militærbaser: Uelen, Lavrentia, Lorino, Novoje Tsjaplino, Sireniki og Uelkal.
På østsiden av Beringstredet, 82 km øst for Kapp Dezjnjov, ligger Cape Prince of Wales i Alaska, og i Beringstredet mellom dem ligger Fairway Rock og Diomedesøyene. 
Navnet kommer fra den russiske oppdagelsesreisendde Semjon Dezjnjov (1605–1672) som oppdaget det i 1648. Inntil begynnelsen av 1700-tallet ble neset omtalt som Tsjuktsjineset. Da James Cook kom dit i 1778 kalte han det Cape East.
Fredrikstad Idrettsforening

Fredrikstad Idrettsforening (stiftet 4. september 1896) er et idrettslag fra Fredrikstad i Østfold. Foreningen har en rekke aktiviteter innen friidrett, men står også for andre arrangementer. I 2006 arrangerte de nordisk mesterskap i terrengløp, og terrengløpet Fredrikstadmarka Rundt har de arrangert siden 1974.
Amphicoma

Utseende

Middelsstore (ca. 10 mm), avlange biller, oftest bronseaktig, blått eller grønt metallisk farget og mer eller mindre tett hårete. Grunnfargen er gulbrun til svart. Hodet er nedoverbøyd, antennene er 9- eller 10-leddete med en tre-leddet vifte, alle leddene fløyelsaktig hårete. Fasettøynene er delt av en list i fremkanten. Overleppen (labrum) og kjevene (mandibler) stikker fram foran hodeframkanten (clypeus). Antennene kan ha svært store lameller (de ytterste, bladformede leddene). Brystskjoldet (pronotum) er mer eller mindre kvadratisk, hvelvet, ofte tett punktert og hårete. Dekkvingene er avlange, den ytterste delen er ofte tynn og spissene spriker slik at de ikke dekker hele bakkroppen. Beina er kraftige, framleggene (tibiae) har et par tenner på utsiden, mellom- og bakleggene kan ha forskjellig utviklede sporer. Føttene er fem-leddete, nokså lange og kraftige.

Levevis

Lite er kjent om biologien. De voksne billene flyr om dagen og kan finnes svermende over blomster og busker i sandige områder. Larvene finnes blant annet i sanddyner ved kysten, der de spiser på råtnende plantedeler.

Utbredelse

Slekten er utbredt i den sørlige delen av den Palearktiske økosonen : Nord-Afrika, det sørligste Europa, Midtøsten og Sentral-Asia østover til Taiwan.
Kongsfjorden (Berlevåg)

Kongsfjorden er en fjord på nordsida av Varangerhalvøya i Berlevåg kommune i Finnmark. Fjorden er 15 kilometer lang. Den har innløp mellom Nålneset i vest og Vestneset i øst, og går sørvestover til Austerbotn. Risfjorden er en liten fjordarm på vestsida av fjorden like sør for Nålneset. Like sør for Risfjorden ligger tettstedet Kongsfjord. Myrvoll er ei lita bygd på vestsida helt innerst i fjorden ved Vesterbotn.
Det ligger en rekke øyer og holmer i fjorden, blant annet Grønøya, Helløya, Kongsøya og Skarvholmen. Veidnesodden er et nes som strekker seg rundt 5 km utover i fjorden fra vestsida. Den indre delen av fjorden blir kalt Straumen, som igjen deler seg i de to vågene Vesterbotn og Austerbotn. Innløpet til Straumen er et smalt sund.
Fylkesvei 890 går langs vestsida av fjorden. Kongsfjordelva munner ut i Austerbotn.
Down III – Over the Under

Utgivelse og mottagelse

Hele albumet ble tilgjengelig på internett rundt 29. august 2007. Det ble også gitt ut i en spesialutgave i digipak-format, med et bonusspor og et større hefte i albumet. Det ble også gitt ut på LP. Albumet debuterte på 42.-plass på Irish Singles Chart 27. september 2007. Albumet debuterte på 26.-plass på den amerikanske Billboard 200-listen, og solgte rundt 29 000 kopier den første uken. På UK Album Charts debuterte albumet på 46.-plass 30. september 2007.
Albumet lå på Revolvers liste over de 20 beste albumene i 2007. Det havnet på andreplass i Metal Hammers årlige liste. På Rolling Stones liste over de femti beste albumene i 2007 lå Down III på 37.-plass.
Mentiqa

Mentiqa er navnet på en dansk privat grunnskole for elever med særlige begavelsesmessige forutsetninger.
Den første skole som ble startet i Buddinge (Danmark), ble stiftet i 2004, mens den andre åpnet i 2006 i Odense. Det er planer om å opprette en tilsvarende skole i Århus med skolestart i august 2007.
Skolenes stifter Pernille Buch-Rømer ble i september 2006 sagt opp som skoleleder på skolen i Buddinge. Etter dette skiftet skolen i Buddinge navn til Atheneskolen.